Bétera instal·la un programador en el Hort dels Alfàbegues per a controlar remotament el cultiu de les seues preuades plantes
05 de agost de 2021

Aprofitar al màxim els recursos i les noves tecnologies és el que l'Ajuntament de Bétera ha volgut amb la instal·lació d'un nou programador en el Hort de les Alfàbegues que permet controlar remotament el cultiu d'aquestes plantes tan importants per al municipi.

“El pas dels anys feia necessària una actualització dels dispositius de reg i abonament de l'hort que facilitaren el laboriós treball que es realitza per a tindre cada 15 d'agost unes majestuoses alfàbegues als nostres carrers”, ha explicat l'Alcaldessa de Bétera, Elia Verdevío.

El programador que s'ha instal·lat és capaç de controlar paràmetres de temperatura, humitat, reg i adobament de les plantes que es cultiven cada any baix la supervisió de Ramón Asensi, encarregat de l'hort, qui ha acollit de grat la incorporació d'aquest programador. Una eina de treball més que a través d'un panell de control digital permet que des de qualsevol dispositiu mòbil, ordinador o tauleta s'establisquen unes ordres de treball que facen que s'adobe o regue l'hort cada dia, en hores determinades i per un temps establit.

Aquesta instal·lació ha sigut possible gràcies a la labor desinteressada del nostre veí Javier Aguilella qui ha creat des de zero aquest programador així com també el sistema informàtic que permet tots aquests avantatges per a nostres alfàbegues.

Així, si un cap de setmana plou en abundància, Ramón Asensi, pot desactivar el reg còmodament des de la seua casa sense necessitat de traslladar-se a l'hort. En paraules del regidor de Festes, Manuel Pérez, “és un gran avançament que facilitarà el treball, i en definitiva, el bon cultiu de les nostres alfàbegues”.

D'aquesta manera, cada vegada que sorgeix una incidència, Ramón Asensi, és coneixedor al minut de la mateixa i té capacitat de maniobra per a donar-li solució sense haver d'estar en el mateix hort. Perquè, tal com ha indicat el regidor de Festes, “tot es queda monitorat i des d'un dispositiu mòbil, un ordinador o una tauleta es pot controlar còmodament de manera remota”.

En definitiva, amb aquesta nova instal·lació es podrà gestionar d'una manera més eficaç i eficient el cultiu de les alfàbegues. Una forma més tecnològica de fer-se càrrec d'un cultiu tan essencial per al municipi i que, així com espera Manuel Pérez, “servisca també per a cultivar unes alfàbegues més grans que baten l'actual rècord d'altura que està en 2 metres i 86 centímetres”.